Muligheden for at få et prik i skulderen vakte onsdag stor begejstring i Brovsthallen. - Det betyder da alt. Godt nok er jeg gammel, men jeg vil gerne opleve lidt mere, siger 90-årige Lis Holmgaard Jørgensen. Også 80-årige Eli Jørgensen havde set frem til stikket, siden han bestilte tid for 14 dage siden. - Det betyder rigtig meget. Fordi så kan man jo undgå at blive smittet, siger Eli Jørgensen. Region Nordjylland har opjusteret antallet af vaccinesteder fra tre til 22 for at komme tæt på borgerne i de 11 kommuner. - Vi kunne vaccinere nogle få hundrede stykker i sidste uge, og vores erfaring var, at det var rigtig besværligt for mange af dem at komme til og fra vaccinationsstedet i Aalborg med lang afstand, siger regionrådsformand Ulla Astman (S). En beslutning, som Eli Jørgensen, der kommer fra Ingstrup i Jammerbugt Kommune, er tilfreds med. - Jamen, det er egentlig godt. Og nu er det jo nemt, sagde han før dagens vaccine blev modtaget. Ledige tider: - Hjælp de ældre, du kender Der er flere ledige tider, fordi færre end forventet har fået bestilt tid. Det har man oplevet i Jammerbugt Kommune, hvor vaccinationsprogrammet startede i dag. - Borgerne i det ældre segment kan nogle gange have svært ved at bruge e-boks eller læse de her fem sider, vaccinationsbrevet består af. Det har vi blandt andet hjulpet med i en håndholdt proces, og jeg tænker, at det er noget af det, vi tager med videre, siger Henriette Lerche, der er områdeleder for hjemme- og sygepleje i Jammerbugt Kommune. Gruppen, der står for skud i vaccinekøen nu, er personer over 65 år, som modtager praktisk hjælp og pleje i eget hjem. For dem, der slet ikke kan komme ud af døren, er der også en løsning. - Ligesom vi har gjort med test, kan vi også køre ud og vaccinere dem, der ikke kan komme ud til vaccinestederne. Men alle dem, der kan transporteres, vil vi meget gerne have herhen. Det giver den bedste udnyttelse af vaccinerne, siger regionrådsformand Ulla Astman (S). Hun opfordrer pårørende - hvad enten man er nabo eller familie - til at hjælpe med at få bestilt tid og eventuel transport. 80-årige Eli Jørgensen ser nu frem til 2. februar. -  Der skal jeg have det andet stik, så jeg synes egentlig, det går stærkt. Jeg glæder mig til at komme nogle steder hen, siger Eli Jørgensen. Og tiden med vaccine og uden corona vil også betyde meget for Lis Holmgaard Jørgensens hverdag. - Det vil give mig en frihed til at bevæge mig rundt, som jeg nu har lyst, siger hun.
Region Nordjylland har opjusteret antallet af vaccinesteder fra tre til 22 for at komme helt tæt på borgerne. Flere af dem blev vaccineret i Brovst onsdag.